MONO ฟุ้งรายได้หนังออนไลน์ปีนี้เข้าเป้า120 ลบ. ดึงซีรีส์เกาหลีขยายฐานสมาชิก
MONO ฟุ้งรายได้หนังออนไลน์ปีนี้เข้าเป้า 120 ลบ. ดึงซีรีส์เกาหลีขยายฐานสมาชิกเพิ่มขึ้นเท่าตัวเป็น 2 ล้านราย
21 พ.ย. 2559

นายปฐมพงศ์ สิรชัยรัตน์ กรรมการผู้จัดการ บริษัท โมโน ฟิล์ม จำกัด ในเครือ โมโน กรุ๊ป จำกัด (มหาชน) หรือ MOิNO เปิดเผยว่า บริษัทคาดว่ารายได้บริการMONOMAXXX สิ้นปีนี้จะเป็นไปตามเป้าหมาย 120 ล้านบาท หรือมีส่วนแบ่งการตลาดที่ 17% จากมูลค่าของตลาดดูหนังออนไลน์ราว 700 ล้านบาท หรือมีสัดส่วนอยู่ที่ 14% จากอุตสาหกรรมภาพยนตร์ของไทยในปี 58 ที่มีมูลค่าประมาณ 5,000 ล้านบาท และการดึงซีรีส์เกาหลีเข้ามาเสริมทัพในครั้งนี้ จะเป็นโอกาสทองของ MONOMAXXX ที่จะสามารถเพิ่มฐานสมาชิกจาก 1 ล้านรายเป็น 2 ล้านรายได้อย่างแน่นอน  
อย่างไรก็ตาม ในปี 60 ยังเชื่อว่าการแข่งขันก็ยังสูง แต่สุดท้ายตัววัดที่ดีที่สุดคือการมีคอนเท้นท์ที่ดี ซึ่งการที่ MONOMAXXX ดึงซีรีส์เกาหลีเข้ามาในช่วงนี้จะเป็นพื้นฐานสำคัญในการขยายฐานสมาชิกให้มากขึ้นและเพื่อให้ครอบคลุมทุกคอนเท้นท์เพื่อตอบโจทย์ทุกความต้องการของลูกค้าอีกด้วย
ทั้งนี้ บริษัทเตรียมนำคอนเทนต์ที่ถือครองกว่า 10,000 เรื่อง (หรือ12,000 ชม.) ไม่ว่าจะเป็นหนัง-ซีรีส์-การ์ตูน-ทีวีโชว์-มิวสิควีดีโอ-สารคดี-สื่อการเรียนการสอนสำหรับเด็ก-Live Stream Event -หนังต่างประเทศรางวัลการันตี-หนังดีที่ไม่ได้เข้าฉายในไทย อาทิ  The Rover , Nightcrawler, Scenic Route ซึ่งถือเป็นหนังที่หาดูยาก
โดยเฉพาะซีรีส์เกาหลีแบบถูกลิขสิทธิ์มาให้บริการเพื่อเอาใจคอหนังซีรีส์เกาหลีตัวจริง ได้ทดลองดูฟรีในตอนแรก ได้แก่ Moon Embracing the Sun, Dream High, The King 2, Hearts, Ghost, Faith เป็นต้น และจะทยอยเพิ่มเรื่องต่างๆเข้ามาเรื่อยๆ เพื่อให้คอซีรีส์เกาหลีได้ชมกันอย่างเต็มที่ โดยขณะนี้มีซีรีส์เกาหลี 100 เรื่อง (คิดเป็นกว่า 3,000 ตอน ) และภาพยนตร์เกาหลีกว่า 120 เรื่อง ซึ่งแต่ละเรื่องได้รับความนิยมแทบทั้งสิ้น
ขณะที่ในปีนี้เป็นปีที่มีความตื่นตัวมากขึ้น ทั้งมีผู้ให้บริการหลายรายเข้ามาในตลาดนี้  และประกอบกับการที่ประเทศไทยเปิดให้ใช้บริกา 4G เมื่อต้นปี รวมทั้งบริการดูหนังออนไลน์ก็เป็นหนึ่งในบริการที่มีมูลค่าตลาดมากกว่า 700 ล้านบาท อีกทั้งความเสถียรของอินเทอร์เน็ตที่ครอบคลุมกว่า 38 ล้านคน  หรือ 56% ของจำนวนประชากรทั้งหมด และอุปกรณ์ผู้ใช้สมาร์ทโฟนในปัจจุบันที่มีกว่า 47 ล้านคน หรือ 69% ของจำนวนประชากรทั้งหมด จึงทำให้โมโนแม็กซ์ ต้องรีบช่วงชิงโอกาสทั้งหมดทุกด้านที่มี เพื่อปิดยอดรายได้และเพิ่มจำนวนสมาชิกเราให้ได้มากที่สุด
“เรามองเห็นโอกาสในการเสริมธุรกิจโมโนแม็กซ์ให้แข็งแกร่งมากขึ้น เนื่องด้วยปัจจัยเสริมต่างๆ ค่อนข้างสมบูรณ์เป็นทุนอยู่แล้ว  ประกอบกับคอนเทนต์ที่เราถือครองไว้แล้วกว่า 10,000 เรื่อง” นายปฐมพงศ์ กล่าว 
สำหรับคอนเทนต์ของ MONOMAXXX ค่อนข้างแตกต่างจากเจ้าอื่นๆ และเป็นจุดเด่น คือ ซีรีส์เอเชีย (Action-อิทธิฤทธิ์) และคอนเทนต์การ์ตูนที่หลากหลายที่มีให้บริการเป็นจำนวนมากโดยให้บริการทั้งเสียงไทยและซับไทย 
โดยต้นปี 60 มีการนำหนัง Blockbluster มาให้บริการเพิ่มมากขึ้น เช่น Pompeii, Now You See Me ,The Mortal Instruments : City of Bones, Red 2, 13 Sins, Diana, Step Up All In (Step Up 5), Divergent 
ส่วนด้านการใช้งานและการให้บริการ สามารถรองรับการใช้งานทุกอุปกรณ์ Smart TV /Smart Phone &amp; Smart Device (iOS , Android) / PC , Android Box และ Apple TV พร้อมทั้งสามารถใช้งานพร้อมกันได้ ถึง 3 อุปกรณ์พร้อมกัน ในราคาเพียง 129 บาท/เดือน ราคาเดียวดูได้ทุกเรื่องทุกหมวด ไม่แยกแพ็กเกจตามหมวด ซึ่งทำให้ง่ายต่อลูกค้าและไม่สร้างความสับสนในขั้นตอน การเลือกซื้อแพ็กเกจ
นอกจากนี้ ยังพาร์ทเนอร์และคู่ค้าที่แข็งแกร่ง โดยแบ่งเป็น  1.กลุ่ม Smart TV ได้แก่ LG, Sony, Panasonic, Samsung และ Provision ทีวีสัญชาติไทย โดยทุกค่ายขึ้น icon MONOMAXXX เพื่อให้สามารถเลือกใช้บริการได้ง่ายขึ้น 2.กลุ่มธุรกิจคอนวีเนียนสโตร์  ได้แก่ Tesco Lotus, Backsheep, MakroOnline, 7Eleven ที่เป็นจุดชำระและหาซื้อแพ็คเกจ MONOMAXXX ได้สะดวกขึ้น  และ 3. กลุ่ม Operator (AIS, DTAC และ True) ในการเป็นช่องทาง Payment  ในการตัดเงินค่าบริการผ่าน Billing ได้ทันที รวมถึง Shop 3BB  ก็สามารถซื้อแพ็คเกจได้แล้วทุกสาขา